Cerbydau Trydan | Cyngor Bwrdeistref Sirol Rhondda Cynon Taf\nGyda datganiad ‘Argyfwng Hinsawdd’ gan Lywodraeth Cymru, mae Cyngor Bwrdeistref Sirol Rhondda Cynon Taf yn glir bod rhaid iddo chwarae ei ran wrth gymryd camau brys i liniaru'r risgiau sydd ynghlwm â'r Newid yn yr Hinsawdd.\nMae'r Cyngor wedi cydnabod y newidiadau sylfaenol sydd eu hangen i'r ffordd rydyn ni i gyd yn byw ein bywydau. O'r herwydd, mae wedi ymrwymo i ddod yn Awdurdod Lleol Sero-net erbyn 2030. Datblygu rhwydwaith gwefru Cerbydau Trydan ar draws Rhondda Cynon Taf i hwyluso'r cynnydd mewn perchnogaeth cerbydau trydan yw un o'r newidiadau niferus y mae'r Cyngor wedi ymrwymo iddyn nhw.\nMae gan y Cyngor ran bwysig i'w chwarae wrth hwyluso'r cynnydd mewn perchnogaeth cerbydau trydan, gan gynnwys creu amgylchedd polisi cefnogol, trwy annog gosod cyfleusterau gwefru newydd ar gyfer cerbydau trydan, a hyrwyddo eu buddion i gynulleidfa ehangach.\nMae’r Strategaeth Gwefru Cerbydau Trydan yn nodi ein syniadau ar sut y byddwn ni'n helpu i ddarparu seilwaith gwefru cerbydau trydan ar draws y Fwrdeistref Sirol dros y 10 mlynedd nesaf.\nPrifddinas-Ranbarth Caerdydd – Darpariaeth Wefru Gyhoeddus\nWrth weithio mewn partneriaeth ag Awdurdod Trafnidiaeth Prifddinas-Ranbarth Caerdydd, mae’r Cyngor yn falch o gadarnhau y bydd Connected Kerb Ltd yn dechrau gosod pwyntiau gwefru cerbydau trydan cyhoeddus mewn 31 o feysydd parcio ar draws Rhondda Cynon Taf, yn rhan o waith ehangach ar draws Prifddinas-Ranbarth Caerdydd, ardal sy’n croesi 10 awdurdod lleol.\nBydd gwaith yn dechrau ar draws Rhondda Cynon Taf yn ystod yr wythnosau nesaf. Bydd cymysgedd o bwyntiau gwefru cyflym 7kw a 22kw. Bydd pob un o'r pwyntiau gwefru cerbydau trydan newydd yn y 31 safle oll wedi'u gosod cyn diwedd y flwyddyn.\nAm ragor o wybodaeth a chwestiynau cyffredin yn ymwneud â gweithredu'r mannau gwefru cerbydau trydan yn y meysydd parcio, ewch i: Connected Kerb - Cwestiynau Cyffredin\nGweld y dogfennau canlynol sy'n ymwneud â'r Strategaeth Gwefru Cerbydau Trydan;\nAdroddiadIsadeiledd Gwefru Cerbydau Trydan: Sbarduno Newid\nStrategaeth Ddrafft Newid Hinsawdd y Cyngor 2021-25\nAdroddiad Ymgynghori ar Ddatblygu Mannau Gwefru i Gerbydau Trydan\nLlywodraeth Cymru - Strategaeth gwefru cerbydau trydan ar gyfer Cymru\nLlywodraeth Cymru - Strategaeth gwefru cerbydau trydan ar gyfer Cymru: cynllun gweithredu\nAm ragor o wybodaeth ewch i'n gwefan Dewch i Siarad am Wefru Cerbydau Trydan.\nCysylltwch â ni trwy e-bostio: GwefruCerbydauTrydan@rctcbc.gov.uk


Ffermwyr Ifanc yn rhyddhau sengl i ddathlu Dydd Miwsig Cymru – BroAber360\nFfermwyr Ifanc yn rhyddhau sengl i ddathlu Dydd Miwsig Cymru\nFfermwyr Ifanc yn rhyddhau sengl a fydd yn fersiwn o’r gân ‘Bydd Wych’ gan Rhys Gwynfor\ngan CFfI Cymru Wales Yfc\nBydd y gân yn cynnwys aelodau o’r deuddeg ffederasiwn ledled Cymru gan gydweithio a’r gantores a’r gyflwynwraig teledu Lisa Angharad yn ogystal â BBC Radio Cymru. Mae’r prosiect wedi ei ariannu gan adran Gymraeg y Llywodraeth.\nBydd y sengl yn rhoi cyfle i unigolyn o bob sir arddangos eu talent yn ogystal â chôr CFfI Cymru a fydd wedi ei wneud fyny o aelodau ledled Cymru gan gynnwys Swyddogion a Staff CFfI Cymru.\nMae’r recordio eisoes wedi cymryd lle yn stiwdio Sain, Caernarfon ac ym Mhafiliwn Bont, Pontrhydfendigaid yn ystod dechrau mis Ionawr gyda’r gân yn cael ei lansio ar Ddydd Miwsig Cymru ei hun, sef y 7fed o Chwefror. Yn ogystal â chael ei recordio yn broffesiynol mae’r sesiynau recordio wedi cael eu ffilmio er mwyn gwneud ffilm i gyd-fynd a’r sengl.\nMae CFfI Cymru yn bwriadu rhoi canran o’r arian wrth werthu’r sengl i elusen iechyd meddwl Cymraeg yma yng Nghymru, meddwl.org. Mae’r elusen meddwl wedi ei selio ar wefan ble mae posib dod o hyd i gefnogaeth; boed hynny’n darllen am brofiadau eraill, dysgu mwy am iechyd meddwl neu wybodaeth am ble i gael cymorth.\nBwriad Dydd Miwsig Cymru yw dathlu pob math o gerddoriaeth neu fiwsig Cymraeg. Diolchwn yn fawr i drefnwyr Dydd Miwsig Cymru o adran Gymraeg y Llywodraeth am eu cefnogaeth wrth ariannu’r prosiect. Bydd y sengl ar gael i’w lawr lwytho ar Spotify o’r 7fed o Chwefror ymlaen gyda lansiad yn cael ei gynnal gyda’r nos yn y Brasserie, Aberystwyth. Bydd y lansiad yn dechrau am 6:30 gyda’r artistiaid Rhys Gwynfor gyda Candelas yn ogystal â’r band Mellt yn ein diddanu. Croeso cynnes i bawb!


Cyfrol newydd ym maes y Gyfraith a fydd yn trawsnewid dysgu’r pwnc drwy gyfrwng y Gymraeg - Prifysgol Abertawe\nCyfrol gyntaf yng nghyfres 'Hanfodion y Gyfraith' yn sicrhau y bydd gwerslyfr Cymraeg i bawb sy'n dilyn cwrs gradd yn y Gyfraith.\n“Anrhydedd fawr oedd cael fy ngwahodd i fod yn awdur Sylfeini’r Gyfraith Gyhoeddus, ”meddai Keith Bush, Athro er Anrhydedd yng Ngholeg Cyfraith a Throseddeg Prifysgol Abertawe. Hon yw’r gyfrol gyntaf yng nghyfres 'Hanfodion y Gyfraith' a fydd, gobeithir, yn trawsnewid dysgu’r Gyfraith trwy gyfrwng y Gymraeg mewn prifysgolion, colegau ac hyd yn oed ysgolion.\nNod y gyfres, sy’n un o brosiectau’r Coleg Cymraeg Cenedlaethol, yw sicrhau y bydd gwerslyfr Cymraeg ar gael i fyfyrwyr ym mhob un o’r pynciau craidd y mae angen i bawb sy’n dilyn cwrs gradd yn y gyfraith eu meistroli. Hyd yma, bu’n rhaid i unrhyw un oedd am astudio’r gyfraith gyhoeddus yn Gymraeg ddefnyddio gwerslyfrau Saesneg, ynghyd â deunyddiau Cymraeg a baratowyd gan ddarlithwyr unigol. Eisoes mae ysgolion y Gyfraith yn y prifysgolion hynny sy’n cynnig cyrsiau cyfraith gyhoeddus trwy gyfrwng y Gymraeg, gyda Phrifysgol Abertawe yn eu plith, wedi medru cyfeirio myfyrwyr at Sylfeini’r Gyfraith Gyhoeddus. Ynddi ceir esboniad Cymraeg o egwyddorion y pwnc, sy’n defnyddio terminoleg safonol ar gyfer y cysyniadau technegol perthnasol. Ceir hefyd yn y gyfrol awgrymiadau ar gyfer cwestiynau perthnasol y gellid eu trafod mewn seminarau.\n“Mewn un ffordd,” meddai’r Athro Bush, “dylai’r dasg o drin Cyfraith Gyhoeddus yn y Gymraeg fod yn gymharol hawdd. Cafwyd trafodaeth yn y Gymraeg ar bynciau sy’n ymwneud â llywodraeth ers canrifoedd ac felly yn y rhan fwyaf o achosion roedd y gair Cymraeg a ddylai gyfateb i derm Saesneg safonol yn hollol amlwg. Ac yn yr achosion prin lle bu ansicrwydd, roeddwn yn medru elwa o arbenigedd Canolfan Bedwyr ym Mangor, tîm cyfieithu cyfreithiol Llywodraeth Cymru a chadeirydd bwrdd golygyddol y gyfres, yr Athro Thomas Glyn Watkin. Rhaid cydnabod, hefyd, wrth gwrs, y ffordd odidog y paratowyd y tir gan Dr Robyn Lewis a’i eiriaduron cyfreithiol arloesol.”\nHer fwy, yn ôl yr Athro Bush, oedd dylunio cynnwys y llyfr. Yn ddigon naturiol, mae gwerslyfrau traddodiadol am Gyfraith Gyhoeddus wedi’u hanelu at fyfyrwyr o Loegr, gyda’r ymdriniaeth o’r drefn ddatganoledig newydd o lywodraethu’r DU yn ymddangos fel ychwanegiad atodol i brif ffrwd y pwnc. Ond ym marn awdur y gyfrol gyntaf ar y pwnc yn yr iaith Gymraeg ni fyddai dilyn yr esiampl honno’n ymarferol nac yn briodol.\n“Yn naturiol,” meddai, “rhaid i lywodraethiant Cymru fod wrth galon unrhyw driniaeth o gyfraith gyhoeddus yn Gymraeg. Ond mae Cyfraith Gyhoeddus Cymru’n bodoli o fewn cyd-destunau ehangach, yn enwedig y drefn gyfansoddiadol Brydeinig.” Yr unig ffordd i sicrhau cydbwysedd, ym marn yr awdur, oedd trwy osod Cyfraith Gyhoeddus Cymru nid yn unig tu fewn i fframwaith cyfreithiol yr ynysoedd hyn ond hefyd o fewn fframweithiau cyfreithiol Ewrop a’r byd.\nDywedodd Dr Gwenno Ffrancon, Cyfarwyddwr Academi Hywel Teifi, “Rwy’n hynod falch o’r datblygiad cyffrous ac hanfodol hwn ym maes dysgu’r Gyfraith drwy gyfrwng y Gymraeg sydd wedi’i arwain gan yr Athro Keith Bush. Mae gan Goleg y Gyfraith a Throseddeg Prifysgol Abertawe dîm cryf o rai o arbenigwyr mwyaf blaenllaw Cymru sy’n medru cynnig darpariaeth cyfrwng Cymraeg o’r radd flaenaf i fyfyrwyr, a bydd y gyfrol hon yn fodd o rannu’r arbenigedd honno gyda myfyrwyr eraill ar hyd a lled Cymru sy’n astudio’r pwnc yn eu mamiaith.”\nBydd defnydd o gyfres ‘Hanfodion y Gyfraith’, y mae Sylfeini’r Gyfraith Gyhoeddus yn rhan ohoni, yn agored i bawb ac yn rhad ac am ddim, trwy lyfrgell adnoddau y Coleg Cymraeg Cenedlaethol, Y Porth. Ond gobeithia’r awdur y bydd modd, hefyd, i gyhoeddi fersiwn caled cyn bo hir. “Wrth gwrs,” meddai, “mae awdur unrhyw waith ar y Gyfraith yn ymwybodol iawn bod y maes yn datblygu ac yn newid bron o ddydd i ddydd. Ers i’r gyfrol gael ei llunio cafwyd datblygiadau pellgyrhaeddol iawn mewn Cyfraith Gyhoeddus. Deddfodd Senedd San Steffan i ddiwygio’r ffordd y diffinnir cymhwysedd deddfwriaethol Cynulliad Cenedlaethol Cymru a hefyd i ledaenu sgôp pwerau datganoledig mewn sawl ffordd bwysig. Ac, wrth gwrs, mae holl bwnc Brexit wedi codi cwestiynau hollbwysig mewn perthynas â dyfodol cyfansoddiadol y DU ac wedi esgor ar un o’r dyfarniadau pwysicaf ers degawdau (achos Miller) ar derfynau’r uchelfraint Frenhinol. Os bydd ailgyhoeddiad o’r gyfrol yn digwydd, ar ba bynnag ffurf, bydd angen diwygio’r testun er mwyn sicrhau y bydd y deunydd sydd ar gael i fyfyrwyr Cymraeg yr un mor gyfoes, os nad yn fwy cyfoes, na’r hyn a ddefnyddir gan eu cyd-fyfyrwyr Saesneg.”


Cofnodion 6 Ionawr 2016 | Llanfair Dyffryn Clwyd\nCofnodion 6 Ionawr 2016\nCofnodion y cyfarfod a gynhaliwyd yn Neuadd Eleanor, Llanfair D.C. ddydd Mercher, 6 Ionawr 2016 am 7 o’r gloch.\nPresennol:- Y Cynghorwyr Keith Moulsdale (Cadeirydd), Medwen Roberts, Dennis Edwards, John Pugh, Tim Faire, Steve Whipp, David Baker a’r Clerc.\nY Cynghorydd Sir Hugh H Evans OBE.\nStuart Pearson a Darren Murray. (Ymatebwyr Cyntaf Cymunedol – Rhuthun a Phwllglas).\nTrigolion:- David Greenhalgh ac Ian Fleming\nYMDDIHEURIADAU – Y Cynghorwyr Jayne Mayers a Wini Davies.\nCofnodion y cyfarfod a gynhaliwyd yn Neuadd Eleanor ar 4 Tachwedd 2015 a ddosbarthwyd yn flaenorol.\nCofnod 197.2. Roedd y Cynghorydd Sir Hugh H Evans o’r farn fod yr ymateb gan y Cyngor Sir yn annigonol ac ni ddylai fod yn esgus dros beidio â gwneud y gwaith hwn. Aeth ymlaen i ddweud bod cynnal a chadw llwybrau ceffylau yn digwydd trwy Gymru gyfan ac y dylid ei flaenoriaethu gan y Cyngor Sir. Roedd y Cynghorydd Steve Whipp o’r farn na ddylai’r Cyngor Cymuned ymgymryd â’r gwaith hwn, fel a awgrymwyd yn flaenorol gan y Cynghorydd John Pugh.\nCofnod 197.6 Dywedodd Mr David Greenhalgh ei fod wedi gwneud sylw y gallai plant lleol gymryd rhan mewn codi sbwriel, nid trefnu prosiect o’r fath.\nPENDERFYNWYD – Nodwyd y sylwadau.\nCYFLWYNIAD GAN GYNRYCHIOLWYR YMATEBWYR CYNTAF CYMUNEDOL – RHUTHUN/PWLLGLAS\nCroesawodd y Cadeirydd Mr Stuart Pearson a Mr Darren Murray i drafod y gwaith a wneir gan y mudiad gwirfoddol hwn.\nAmlinellwyd y gwaith gan gynghori’r aelodau eu bod yn cwmpasu ardal o tua wyth milltir o gwmpas Rhuthun a Phwllglas. Derbynnir galwadau o ganolfan yn Llanfairfechan a phan ar alwad mae pob gwirfoddolwr yn cario diffibriliwr. Mae cost yr offer dros £1,500. Mae’n rhaid i’r aelodau ddarparu eu dyfais llywio lloeren eu hunain, ynghyd â’r cerbyd a’r offer. Darperir yr hyfforddiant gan y Gwasanaeth Ambiwlans a gwnaethant ymateb i 145 o alwadau yn 2014. Hysbyswyd yr aelodau nad oedd y cyhoedd mor gyfarwydd â’r gwaith a wneir ganddynt o’i gymharu â’r Sefydliad Badau Achub a’r criwiau Achub Mynydd ac ati. Roedd y mudiad wedi bodoli ers pum mlynedd ac wedi gwneud cais am statws elusennol ac mae ganddynt broffil Trydar a Gweplyfr.\nDywedodd y Cynghorydd Sir Hugh Evans y byddai’n gwneud ymholiadau pellach ynghylch cael diffribiliwr y tu allan i fynedfa Neuadd y Sir.\nYna bu’r aelodau’n holi cwestiynau i’r gwesteion.\nYn dilyn cyflwyniad llawn gwybodaeth diolchodd y Cadeirydd i’r ddau am eu presenoldeb a’u cyflwyniad.\nAr ôl i’r dynion adael awgrymodd y Cynghorydd Sir Hugh H Evans fod y Cyngor Cymuned yn ystyried cydweithio â Chynghorau Cymuned cyfagos i brynu diffibriliwr.\nPENDERFYNWYD – Ystyried yr awgrym hwn mewn cyfarfod diweddarach.\n204.1 Dim ond pedair eitem oedd gan y Clerc i’w crybwyll, y pwysicaf ohonynt oedd llythyr oddi wrth y Cynghorydd Gwyneth Griffiths. Cynghorodd y Clerc ei bod hi wedi penderfynu rhoi’r gorau i fod yn Gynghorydd Cymuned, yn weithredol ar unwaith, oherwydd rhesymau personol.\n204.2 Derbyniwyd llythyr oddi wrth gangen Rhuthun y Lleng Brydeinig yn diolch am y cyfraniad ariannol tuag at Apêl y Pabi Coch.\n204.3 Cynghorodd y Clerc yr aelodau ei fod wedi derbyn cadarnhad gan Gyngor Sir Ddinbych fod cyfarfod y Pwyllgor Craffu a gynhaliwyd ar 16 Tachwedd 2015 wedi cadw at benderfyniad blaenorol i gau Ysgol Llanfair ac Ysgol Pentrecelyn ar 31 Awst 2017. Byddai ysgol newydd ar y safleoedd presennol yn cael ei hagor yn 2018 gydag un pennaeth.\n204.4 Derbyniwyd llythyr oddi wrth Darren Millar AC yn rhoi diweddariad ynghylch yr ymgyrch i gadw gwasanaethau mamolaeth a merched dan arweiniad ymgynghorwyr yn Ysbyty Glan Clwyd.\nPENDERFYNWYD – Nodi’r ohebiaeth.\nCofnod 204.1 Roedd y Cyngor Cymuned yn gresynu at ymddiswyddiad y Dirprwy Gadeirydd, y Cynghorydd Gwyneth Griffiths, ac yn dilyn cynnig gan y Cynghorydd John Pugh, wedi’i eilio gan y Cynghorydd Medwen Roberts, penderfynwyd gofyn i’r Clerc anfon llythyr ati yn gresynu am ei ymddiswyddiad ac yn diolch iddi am ei gwasanaeth a’i hymroddiad tra’n gynghorydd.\n205.1 Cais 20/2015/1070 – Adeiladu estyniad deulawr i annedd – 6 Bron y Clwyd, Llanfair D.C., Rhuthun.\nYstyriwyd y cais hwn gan y Cadeirydd a’r Cynghorwyr Steve Whipp a Gwyneth Griffiths. Roedd yr aelodau’n cefnogi’r cais yn llwyr.\nPENDERFYNWYD – Cadarnhau gweithredoedd y Cadeirydd a chyd-gynghorwyr.\n205.2 Cais 20/2015/1053 – Pont i’w llenwi gyda cherrig a choncrid sbwng i ddarparu cynhaliaeth strwythurol a gwaith cysylltiedig – trosbont, Pwllglas – Rhuthun.\nYstyriwyd y cais hwn gan y Cadeirydd a’r Cynghorwyr Gwyneth Griffiths a Steve Whipp.\nNi fynegwyd unrhyw wrthwynebiad gan y Cadeirydd na’r Cynghorydd Griffiths.\nCafwyd y sylwadau a ganlyn gan y Cynghorydd Whipp.\nBydd y cynnig i lenwi o dan y bont yn arwain at greu rhwystr/argae i lwybr anffurfiol, yn enwedig i fywyd gwyllt. Mae’r llwybr yr hen reilffordd yn ffurfio llwybr cyhoeddus y gellir mynd arno ym Mhont Eyarth ac sy’n mynd tua’r de orllewin ochr yn ochr â’r A494 a’r Afon Clwyd. Mae trac yn parhau, er nad yw’n llwybr cyhoeddus, y gellir ei ddefnyddio i gyrraedd y trac sy’n mynd dros y bont hon. Nid yw’n bosib i unigolion fynd ymhellach o dan y bont ond gall mamaliaid ac ymlusgiaid bychan fynd o dan y bont ar hyd y llwybr hwn. Bwriedir gosod tair pibell ddraenio 30000 HDPE o dan y bont wrth ei llenwi. Byddai’n dda o beth sicrhau bod mamaliaid bychan ac ymlusgiaid yn medru parhau i fynd o dan y bont heb unrhyw rwystr.\nDarparodd y Cynghorydd Whipp adroddiad llafar pellach ar y cais hwn ynghyd â sylwadau pellach a wnaed gan Mr Ian Fleming.\n206.1 Hysbysodd y Cynghorydd Steve Whipp yr aelodau am ei ohebiaeth gyda Heddlu Gogledd Cymru, cyflymder a sŵn ar yr A525, arwyddion 20 milltir yr awr wrth yr ysgol a’r Grŵp Gwylio Cyflymder Cymunedol. Cynghorodd y Cynghorydd Sir Hugh H Evans yr aelodau am y sefyllfa bresennol o ran mesurau arafu traffig ar gyfer Graigfechan.\n206.2 Gwnaed sylwadau gan yr aelodau am arddulliau diffygiol trwy’r sir a dywedodd y Cynghorydd Tim Faire fod cyfrifoldeb ar dirfeddianwyr a cherddwyr hefyd.\n206.3 Gwnaeth y Cadeirydd sylw ar y goeden Nadolig a leolir ger y Gofeb Ryfel yn arferol.\n206.4 Yn dilyn lansio’r wefan newydd cyfeiriodd yr aelodau at y gwaith rhagorol a wnaed gan Mr Miles Anderson tra’n olygydd cylchgrawn y pentref.\nCofnod 206.1 Nododd yr aelodau y sylwadau gan y Cynghorydd Steve Whipp a’r Cynghorydd Sir Hugh H Evans.\nCofnod 206.3 Y Cyngor Cymuned i brynu coeden Nadolig ym mlynyddoedd y dyfodol.\nCofnod 206.4 Gofyn i’r Clerc anfon llythyr at Mr Miles Anderson yn diolch iddo am fod yn olygydd cylchgrawn y pentref.\n207.1 Cyflwynodd y Clerc ddatganiadau ariannol am y cyfnod 1 Ebrill 2015 i 31 Rhagfyr 2015 i’r aelodau o ran y Cyfrif Cyffredinol a’r Cyfrif Busnes. Unwaith eto hysbyswyd yr aelodau ynghylch problemau talu treth incwm i Gyllid a Thollau Ei Mawrhydi gan Gyngor Gwasanaethau Gwirfoddol Sir Ddinbych.\n207.2 Roedd y Clerc wedi derbyn anfoneb am £277.13 gan y cyfieithydd am waith cyfieithu cofnodion Mai, Gorffennaf a Medi.\n207.3 Roedd hysbysiad adnewyddu aelodaeth Cymdeithas Clercod Cynghorau Lleol (SLCC) am £77 wedi ei dderbyn. Roedd y Clerc yn argymell talu hyn.\nCofnod 207.1 Diolchwyd i’r Clerc am ei adroddiad ariannol a’i sylwadau.\nCofnod 207.2 Gwneud y taliad am y gwaith cyfieithu.\nCofnod 207.3 Adnewyddu’r aelodaeth SLCC.\nADOLYGIAD BLYNYDDOL – TÂL CLERC/SWYDDOG ARIANNOL CYFRIFOL Y CYNGOR\nAtgoffodd y Clerc yr aelodau fod y mater hwn wedi’i ohirio o gyfarfod Tachwedd.\nCyflwynodd y Clerc ddogfennau dyddiedig 24 Mehefin 2009 ynghylch ei adolygiad cyflog bryd hynny, ynghyd â gwybodaeth wedi’i diweddaru dyddiedig 6 Ionawr 2016.\nCynghorwyd yr aelodau gan y Clerc ei fod wedi dechrau ar ei ddyletswyddau fel Clerc a Swyddog Ariannol Cyfrifol ym mis Tachwedd 2003. Yn 2005 cynhaliwyd yr adolygiad blynyddol yn ystod cyfarfod mis Mawrth ond newidwyd hynny i fis Tachwedd ymhob blwyddyn ariannol wedi hynny. Cytunodd yr aelodau fod y llwyth gwaith wedi cynyddu’n sylweddol ers ei benodi.\nHefyd gofynnodd y Clerc i’r aelodau ystyried cynyddu’r lwfans am ddefnyddio ei gartref fel swyddfa o £3 i £4 yr wythnos. Dywedodd y dylai fod wedi bod yn hawlio’r swm uwch ers blynyddoedd.\nAr ôl ystyried yr adroddiad a gyflwynwyd iddynt penderfynodd yr aelodau ar y ffigwr o 300 awr y flwyddyn. Dylai’r taliad tuag at ddefnyddio ei gartref fel swyddfa gael ei gynyddu ac, yn y flwyddyn ariannol gyfredol yn diweddu 31 Mawrth, dylai cyflog y clerc barhau ar Bwynt Cyflog 25.\nPENDERFYNWYD – Cynigiwyd gan y Cynghorydd John Pugh, wedi’i eilio gan y Cynghorydd Dennis Edwards, dalu’r Clerc am weithio 300 awr y flwyddyn, cynyddu’r lwfans defnyddio’r cartref i £4 yr wythnos a bod y cyflog yn parhau ar Bwynt Cyflog 25, sef £11.296 yr awr.\nY cynigion hyn i fod yn weithredol yn y flwyddyn ariannol yn diweddu 31 Mawrth 2016.\nPasiwyd yn unfrydol.\nDyddiad y cyfarfod nesaf NEUADD ELEANOR NOS FERCHER 11 MAI 2016 AM 7.00PM.\nThis entry was posted in Cofnodion y Cyngor on January 10, 2016 by Keith Moulsdale.\n← Minutes for January 6th 2016 Minutes for March 2nd 2016 →


Cais Dinas Diwylliant Y Du 2025 - WRECSAM\n#Wrecsam2025 – Cefnogwch ein cais i ddod yn Ddinas Diwylliant y DU yn 2025!\nWrecsam ydym ni – Rydym yn falch, yn angerddol ac yn uchelgeisiol.\nDa ni isio’r cyfle i ddweud EIN stori – stori Wrecsam.\nMae dod yn Ddinas Diwylliant y DU yn galluogi cymunedau nad yw’n arferol yn cael y siawns i rannu eu stori i gael llwyfan.\nDa ni eisio gwneud mwy nag jest dweud beth sydd gennym ni, ond arddangos pwy ydan ni, o le da ni di ddod, a beth y hoffwn i’n ddyfodol.\nFedrwn ddathlu’n gorffennol wrth i ni godi’r bar ar ein huchelgeisiau i’r dyfodol\nO fynd am dro yn hamddenol ar hyd ein Safle Treftadaeth y Byd UNESCO i fynd i gig mawr, mae llawer yn digwydd yma.\nByddwn yn defnydd ein blwyddyn fel Dinas Diwylliant y DU yn 2025 fel llwyfan i ymgysylltu a hyrwyddo ein cymunedau amrywiol, a chyflwyno rhaglen o ddigwyddiadau o’r safon uchaf.\nRydym eisoes yn gwybod fod Wrecsam yn wych – ond rydym angen eich cymorth i ledaenu’r gair…\nEvrah Rose - Bardd, awdur ac actifydd\nMwy o dystebau\nBeth yw Gwobr Dinas Diwylliant y DU?\nMae Bwrdeistref Sirol Wrecsam wedi ei dewis fel un o’r pedwar ardal ar restr ar gyfer gwobr Dinas Diwylliant y DU 2025.\nMae’r gystadleuaeth hon yn defnyddio diwylliant fel catalydd ar gyfer hyrwyddo ardaloedd y tu allan i Lundain ac yn rhoi rhannau newydd o’r DU ar y map diwylliannol yn rhyngwladol.\nDyma’r tro cyntaf mae rhanbarthau a grwpiau o drefi wedi eu hannog i ymgeisio i ddod yn ‘Ddinas Diwylliant y DU,’ gyda 2 o’r 4 sydd dal yn y cais (yn cynnwys ni) nad ydynt yn ddinasoedd.\nRydym yn defnyddio cwcis i sicrhau ein bod yn rhoi'r profiad gorau ar ein gwefan. Os ydych yn parhau i ddefnyddio'r safle rydym yn honni eich bod yn hapus gyda hwn.IeNaPolisi Preifatrwydd


Cyngor Bwrdeisdref Sirol Blaenau Gwent - Safonau Masnach\nTroseddu Carreg Drws\nSafonau masnach - diogelwch y cynnyrch\nNod Safonau Masnach Blaenau Gwent yw sicrhau amgylchedd teg a diogel ar gyfer pawb sy’n prynu a gwerthu nwyddau a gwasanaethau ym Mlaenau Gwent. Gwnawn hyn drwy roi cyngor a chefnogaeth i ddefnyddwyr a busnesau lleol a , lle bo angen, drwy weithgareddau gorfodaeth.\nCyngor i ddefnyddwyr ym Mlaenau Gwent\nCaiff cyngor a gwybodaeth i ddefnyddwyr ym Mlaenau Gwent ei roi gan ddwy ffynhonnell:-\nMae Cyswllt Defnyddwyr Cymru yn wasanaeth cyngor ar y ffôn ac ar-lein i ddefnyddwyr sy’n helpu defnyddwyr gydag unrhyw broblemau a all fod ganddynt gyda chyflenwyr nwyddau neu wasanaethau. Caiff achosion sydd angen cyngor mwy cymhleth neu eu hymchwilio ymhellach eu hatgyfeirio’n ôl at Safonau Masnach.\nMae Safonau Masnach yn rhoi cyngor i fusnesau a defnyddwyr ar eu hawliau ac oblygiadau dan ddeddfwriaeth bresennol. Gall defnyddwyr sy’n ymweld â’n swyddfeydd ym Mrynmawr hefyd ddefnyddio ein gwasanaeth cyngor. Mae gennym hefyd gymhorthfa bob dydd Gwener rhwng 2 - 4pm yn y Siop Wybodaeth, Glyn Ebwy.\n08454 04 05 06 (English)\n08454 04 05 05 (Welsh)\nThe helplines are open Monday to Friday 9.00am to 5.00pm\nBy personal visit, letter or email\nTel: 01495 356138\nSale of Goods Act - Advice


Talu’ch cerdyn credyd\nGall defnyddio cerdyn credyd ar gyfer eich gwariant arwain i lawer o fuddion, o ddiogelwch cyfreithiol ychwanegol i ennill arian yn ôl yn eich hoff fanwerthwr. Fodd bynnag, os na fyddwch yn talu'ch cerdyn yn llawn bob mis, gall dyled cardiau credyd gynyddu'n gyflym.\nTorrwch gost dyled eich cerdyn credyd\nPeidiwch â chadw at isafswm taliadau\nTalu trwy Debyd Uniongyrchol\nBlaenoriaethwch eich ad-daliadau\nYn poeni am gadw i fyny ag ad-daliadau?\nGall dyled cardiau credyd fod yn ddrud. Y gyfradd llog ar gyfartaledd a godir ar gerdyn credyd yw 22%.\nBydd trosglwyddo'ch balans i gerdyn credyd arall â chynnig trosglwyddo balans 0%, neu un sy'n codi cyfradd llog is, yn lleihau eich taliadau misol.\nTrosglwyddwch falans eich cerdyn credyd presennol\nGwnewch yn siŵr eich bod yn talu'ch dyled cyn i'r cynnig ragarweiniol 0% ddod i ben, fel arall efallai y bydd rhaid i chi dalu cyfradd llog uchel ar y ddyled sy'n weddill.\nUn opsiwn i fenthycwyr sydd â dyled cerdyn credyd presennol yw ei symud i gerdyn credyd trosglwyddo balans 0% .\nMae'r cardiau hyn yn cynnig cyfnod pryd na chodir unrhyw log ar y ddyled honno. Mae hyn yn golygu bod pob ceiniog o'ch ad-daliadau yn mynd yn uniongyrchol tuag at leihau maint eich dyled wreiddiol. (Mae hyn yn tybio nad ydych yn defnyddio'r cerdyn ar gyfer pryniannau newydd – fel arfer mae'n well cael cerdyn arall ar gyfer hyn).\nFel rheol bydd angen i chi dalu ffi i drosglwyddo'ch dyled - fel arfer tua 3% o'r balans a drosglwyddir (yn amodol ar isafswm lefel ffioedd). Felly os yw'ch balans sy'n weddill yn £1,000, gallai gostio £ 30 i chi newid.\nFel rheol dim ond os oes gennych statws credyd da y mae'r cardiau hyn yn opsiwn.\nOs nad ydych yn gymwys am gynnig 0%, edrychwch am gerdyn sydd â chyfradd mor isel â phosibl (ac yn ddelfrydol un nad yw'n codi ffi). Ond cofiwch edrych ar y gyfradd llog trosglwyddo balans, nid yr APR (gan ei fod yn seiliedig yn unig ar bryniannau).\nDarganfyddwch a chymharwch gardiau trosglwyddo balans ar wefan MoneySavingExpert\nMae isafswm ad-daliadau misol yn tueddu i gael eu gosod ar lefelau isel iawn. Mae'r rhain weithiau mor isel ag 1%, ynghyd â ffioedd, llog a thaliadau ond bydd y rhan fwyaf yn uwch.\nOs mai dim ond yr ad-daliad lleiaf y byddwch yn ei wneud, gallai eich dyled gymryd degawdau i'w thalu a gallech dalu miloedd o bunnoedd mewn llog.\nCeisiwch dalu'r bil cyfan bob mis fel na fyddwch yn talu unrhyw log o gwbl. Â cherdyn credyd safonol, os ydych bob amser yn ad-dalu'ch bil misol yn llawn, gallwch gael rhwng 45 a 56 diwrnod o gredyd di-log .\nOs nad yw hynny'n bosibl, talwch gymaint ag y gallwch ac llunio cynllun ad-dalu\nPeidiwch â defnyddio'r cardiau ar gyfer tynnu arian parod.\nMae'n ofynnol i ddarparwyr cardiau credyd gysylltu ac annog pobl sydd wedi gwneud taliadau isel iawn neu isafswm ar eu cardiau credyd am y 18 mis diwethaf. Dyma le rydych wedi talu mwy mewn llog, ffioedd a thaliadau na'r hyn rydych wedi'i dalu'n ôl i gael y balans i lawr ar eich cerdyn credyd.\nDarganfyddwch fwy yn ein canllaw Help os yw rhywun wedi cysylltu â chi am eich cerdyn credyd a'ch dyled barhaus\nBydd sefydlu Debyd Uniongyrchol ar gyfer eich taliadau cerdyn credyd yn sicrhau na fyddwch byth yn anghofio talu. Mae hefyd yn golygu na fydd rhaid i chi dalu ffi talu'n hwyr neu fentro colli'r budd o gyfradd ragarweiniol 0% neu gynnig hyrwyddo.\nFel rheol, gallwch sefydlu Debyd Uniongyrchol i dalu'r balans llawn, yr isafswm, neu swm sefydlog bob mis.\nNeu, os yw'ch incwm yn amrywio o fis i fis a'ch bod yn poeni efallai na fydd gennych ddigon o arian yn eich cyfrif i dalu am Debyd Uniongyrchol, gallwch dalu â llaw.\nMae rhoi cyllideb at ei gilydd yn caniatáu i chi gymryd rheolaeth o'ch arian.\nMae'n gofnod o'r arian sydd gennych yn dod i mewn a'r hyn sydd gennych ar ôl i'w wario bob mis.\nPan fyddwch wedi gwneud hyn, dylech allu nodi meysydd lle gallwch leihau eich gwariant.\nYna gellir rhoi'r arian rydych yn ei arbed tuag at ad-dalu dyled eich cerdyn credyd.\nI'ch helpu i reoli'ch cyllid yn well defnyddiwch ein Cynlluniwr Cyllideb\nYmunwch â'n Grŵp Facebook Budgeting and Saving preifat i gael awgrymiadau a chefnogaeth arbed arian gan gymuned o gynilwyr.\nOs oes arnoch arian ar fwy nag un cerdyn credyd, bydd angen i chi weithio allan pa un i'w dalu yn gyntaf. Mae'n debyg mai hwn fydd yr un â'r gyfradd llog uchaf .\nEr enghraifft, os oes arnoch £1,000 ar gerdyn sy'n codi llog o 19% a £1,000 arall ar un yn codi llog o 34%, canolbwyntiwch ar y cerdyn yn codi 34% yn gyntaf a thalu cymaint ag y gallwch.\nPan fydd y ddyled yn cael ei chlirio o'r cerdyn hwnnw, gallwch wedyn geisio talu'r cerdyn credyd sy'n codi 19%.\nSicrhewch eich bod yn parhau i dalu o leiaf yr isafswm taliad ar bob cerdyn. Fel arall, bydd taliadau a gollir yn arwain at ffioedd ychwanegol a gallent niweidio'ch statws credyd. Byddai hyn yn ei gwneud yn anos cael credyd yn y dyfodol.\nOs oes gennych ddyled wedi'i sicrhau yn erbyn eich tŷ neu ar filiau rhent a chyfleustodau, gwnewch yn siŵr eich bod yn talu'r rhain yn gyntaf. Mae hyn oherwydd gall canlyniadau peidio â thalu fod yn waeth o lawer.\nOs ydych yn cael trafferth ag arian, gallwch siarad â rhywun heddiw, ar-lein neu dros y ffôn. Gall ein harbenigwyr eich helpu i ddechrau datrys eich problemau ariannol.\nChwilio am gyngor ar arian, ond ddim yn gwybod ble i ddechrau? Nid ydych ar eich pen eich hun.\nDechreuwch â'n Teclyn Llywio Ariannol, sy’n rhoi help uniongyrchol i chi yn seiliedig ar eich amgylchiadau.\nDarganfyddwch fwy yn ein canllaw Help os ydych yn cael trafferth â dyledion


llythyron / capel y rhath | Tabernacle Cardiff\nBrowse: Home / llythyron / capel y rhath\nLlythyr i’r Enaid – gan Vernon Higham\nY mae’r hen Feibl Teuluaidd mawr yn dal yn ein teulu ni, yn cofnodi genedigaethau a marwolaethau nifer o genhedloedd yn hanes y teulu. Bellach y mae Beiblau llai a hwylusach i’w defnyddio gennym. Y rheswm y soniaf am yr hen Feibl Mawr yw hyn. Yn y rhagymadrodd gan Peter Williams, y mae’n dechrau ei erthygl gyda’r geiriau trawiadol ‘Enaid Gwerthfawr’. Anaml iawn heddiw y clywir sôn am enaid, ond sôn neu beidio y mae gan bob un ohonom enaid, a hynny yn rhywbeth gwerthfawr. Yn anffodus ac yn drist, hawdd yw esgeuluso’r enaid.\nYr ydym yn gallu disgrifio’r corff am ein bod yn ei weld, ac yn ei deimlo. Eto y mae rhyw fath o wybodaeth gennym ein bod yn fwy na chorff yn unig sy’n heneiddio ac yn marw. Beth sydd yn ein gwneud mor wahanol i bob creadur arall, ac sydd yn ein gwneud yn ymwybodol o fywyd a marwolaeth? Yr ateb yw yr enaid. Disgrifir yr enaid yn y Beibl yn Genesis 2:7 ‘Yr Arglwydd Dduw a luniasau y dyn o bridd y ddaear, ac a anadlasai yn ei ffroenau ef anadl einioes: a’r dyn a aeth yn enaid byw’. Yn ddwfn yn ein bodolaeth y mae’r enaid hwn yn gwneud fi yn fi, a chwithau yn chwi. Yr ydym yn gorff ag enaid. Mor hawdd ac angenrheidiol yw gofalu am y corff, ei fwydo a’i ddilladu ac yn y blaen. Eto rhaid ffarwelio a’r corff rhyw bryd, ond erys yr enaid yn anfarwol. Yr hyn sydd gennyf i chwi yw hyn. Pa gyflwr yw eich enaid chwi? A ydych wedi ystyried dyfodol tragwyddol yr enaid? A ydych wedi ystyried Duw a’i ddedfryd Ef?\nY mae’r cwestiwn yn codi’n naturiol sut mae darparu’r enaid ar gyfer tragwyddoldeb ac wynebu Duw. Y mae gennym ddwy broblem fawr, yn ein hwynebu, sef glendid a sancteiddrwydd Duw, a chyflwr pechadurus dyn. Y mae’n amhosibl i ddyn fod mewn perthynas dragwyddol gyda Duw oherwydd hyn. Onid yw’r ffaith o holl grefyddau’r byd, mawr a mân, yn profi un peth? Hynny yw, bod gan ddyn rhyw fath o ddyhead am Dduw, a bod yn dderbyniol ganddo. Paham y mae’r cwbl yn fethiant? Y rheswm yw nad ydyw gweithredoedd dyn, bydded yn weithredoedd da neu’n weithredoedd crefyddol yn dileu ei bechod. Dywed y Beibl yn Effesiaid 2:8a9 ‘Canys trwy ras yr ydych yn gadwedig, trwy ffydd; a hynny nid ohonoch eich hunain: rhodd Duw ydyw: nid o weithredoedd, fel nad ymffrostiai neb.’\nY mae gras a thrugaredd yn gweithio mewn ffordd hollol wahanol i’r ffordd y mae dynion yn meddwl. Datguddiad yw Cristionogaeth o ffordd sydd gan Dduw i wneud dynion a merched yn dderbyniol yn Ei olwg Ef, fel Ei fod yn barod i’n derbyn i’w gwmni yn dragwyddol. Gadewch i mi esbonio’r Efengyl, sef newyddion da i ddyn.\nMewn amser arbennig mae’r enaid yn dihuno i’r pethau hyn. Rhaid ystyried dau beth. Y cyntaf yw sancteiddrwydd Duw na all oddef pechod sydd yn groes i’w gymeriad Ef. Yr ail beth yw hyn, ein bod ni er ein balchder yn bechadurus mewn meddwl a gweithred. Felly sut mae datrys y broblem fawr hon?\nYr ateb yw bod Duw wedi anfon Ei unig-anedig Fab, sef Yr Arglwydd Iesu Grist i’r byd i gyflawni gwaith arbennig er mwyn achub enaid dyn. Ioan 3:16 ‘Canys felly carodd Duw y byd, fel y rhoddodd ei unig-anedig Fab, fel na choller pwy bynnag a gredo ynddo Ef, ond caffael ohono Fywyd Tragwyddol’. Y mae’r Arglwydd Iesu yn gwneud dau beth trosom ni. Y cyntaf yw Ei farwolaeth ar y Groes. Ar y Groes y mae yr Arglwydd Iesu yn derbyn y gosb yr ydym ni yn ei haeddu. Y mae’r Groes yn boenus ond mae derbyn dicter Duw am bechod yn fwy. Safodd yr Iesu yn ein lle, a gwaedodd trosom. Yr ail beth yw, ei fod yn cyflawni gofynion deddf Duw trosom ni. Yn syml y mae’n ein golchi ni yn lan o bechodau y gorffennol, presennol a’r dyfodol. Maddau’r cwbl. Yna y mae’r Iesu hefyd yn ein gwisgo yn Ei fywyd Ei hun, fel petai ein bod wedi byw Ei fywyd Ef. Dyma i chwi ddarpariaeth o’r cwbl gan Dduw, a dyma’r unig feddyginiaeth ysbrydol i ddyn.\nErys un anhawster. Sut y gallwn dderbyn y fendith hon? Yr ateb syml yw, trwy edifeirwch a ffydd. Y mae Duw yn Ei drugaredd yn ein galluogi i edifarhau ac i gredu. Eto rhaid cymryd y cam ein hunain a dod yn edifeiriol at yr Iesu a rhoi ein ffydd yn gyfan gwbl ynddo Ef. Pa bryd? Heddiw. Paham heddiw? Sut y gwyddom fod yfory yn eiddo i ni. Dewch ar frys at y Gwaredwr Bendigedig a diogel fydd eich enaid a’i ddyfodol yn y nef yn sicr.\nLlythyr yn cyflwyno Capel y Rhath\nAnnwyl Ffrind yng Nghrist,\nParthed : Gwasanaethau Cymraeg yng Nghaerdydd – “Capel y Rhath”\nErs 2004 cynhaliwyd astudiaethau Beiblaidd Cymraeg unwaith y mis, yn gyntaf yng nghartref Alun a Helen Higham ac yn fwy diweddar yn neuadd Tabernacle Cardiff. O’r cychwyn ein gobaith oedd y byddai’r cyfarfod misol hwn yn arwain y ffordd i sefydlu Capel Efengylaidd Diwygiedig Cymraeg. Os Duw a’i myn bydd gwasanaeth wythnosol Cymraeg yn cael ei gynnal bob Sul yn adeilad Tabernacle Cardiff gan ddechrau\n5 Mehefin 2011. Bwriad Tabernacle Cardiff, ar yr amser priodol, yw ordeinio Alun Higham i’r weinidogaeth Gristnogol ac i’r gwaith hwn.\nY mae Cymry Cymraeg ein gwlad wedi hen ymadael â’r Efengyl a oedd unwaith yn llanw’n gwlad â’i gogoniant. Yr oedd y cydbwysedd Beiblaidd rhwng y Gair a’r Ysbryd i’w weld ar ei orau yn ein gwlad ar un amser. Er mawr dristwch inni mae ein gwlad wedi caledu ei chalon ac y mae hi bellach ymhell oddi wrth bethau Duw, efallai ymhellach hyd yn oed na rhannau eraill o Brydain. Yn debyg i genhedloedd eraill yn ein byd, y ffordd orau i gyrraedd â phobl yw trwy eu mam-iaith ac felly ein gweledigaeth yw cyrraedd calonnau’r Cymry Cymraeg trwy yr iaith Gymraeg. Ymddiriedwn, trwy ras a nerth Duw, i ddod a bywyd Crist i’w heneidiau anfarwol.\nEr mwyn ymroddi i’r gwaith yma, y mae Alun wedi lleihau ar ei ddyddiau dysgu ac mae’n gweithio rhan-amser. Ein gweddi yw y bydd y ddarpariaeth ariannol yn cael ei chefnogi gan eglwysi cytũn a ffrindiau cristnogol. Ysgrifennwn felly at rai efallai a fydd â diddordeb yn y gwaith hwn ac o bosibl a fyddai’n ystyried cefnogi’r gwaith yn weddïgar ac yn ariannol.\nI ddechrau, bydd y fenter hon yn gysylltiedig â Tabernacle Cardiff gan ddefnyddio’u hadeilad a’u cyfleusterau. Os Duw a’i myn, fodd bynnag, y bwriad yw creu Capel Cymraeg annibynnol. Yn y cyfnod arloesol hwn o’r gwaith, cynhelir y gwasanaethau ym mhrif adeilad y capel am 3:30yp bob Sul. Caniatâ hyn i aelodau Tabernacle Cardiff gefnogi’r gwaith a pharhau â’u presenoldeb yng ngwasanaethau boreol a hwyrol Tabernacle Cardiff. Dros amser, ymddiriedwn y bydd cynulleidfa newydd yn codi ac y bydd y gwaith yn llai dibynnol ar gefnogaeth Tabernacle Cardiff. Byddwn hefyd yn cynnal cwrdd gweddi ar y 3edd nos Iau ymhob mis.\nYn ystod y cyfnod ffurfiannol hwn o’r gwaith yr ydym wedi sefydlu grŵp bychan o bobl i edrych i mewn i anghenion ymarferol a chyllidol Alun a Helen. Os oes diddordeb gennych i gael gwybod rhagor am y gwaith neu i gefnogi’n ariannol, gallwch gysylltu â’r cyfeiriad isod.\nBoed i’r Arglwydd weld yn dda i fendithio’r ymdrechion bychain hyn er mwyn ei Enw.\nYr eiddoch yng Nghrist\nDewi Higham (ar ran Grŵp Cefnogaeth Menter Efengylu)\nAnton Faulconbridge, Gwawr Faulconbridge, Nick Lloyd, Dewi Higham\nGwybodaeth bellach a Chymorth Ariannol:\nMrs Gwawr Faulconbridge (ysgrifenyddes), Grwp Cefnogaeth Menter Efengylu, d/o Tabernacle Cardiff, Pen-y-Wain Road, Y Rhath, Caerdydd CF24 4GG » gwawr@tabernaclecardiff.org » 029 20403630 (nosweithiau Llun – Gwener yn unig)\nAm wybodaeth bellach ewch i www.tabernaclecardiff.org/go/capelyrhath\nSieciau yn daladwy i ‘Tabernacle Cardiff’. Gellir cael gwybodaeth gan Gwawr Faulconbridge ynglyn â chyfrannu’n rheoliadd (gan gynnwys gift aid).\nLATEST RISK ASSESSMENT FOR HOLDING CHURCH SERVICES\nOnline Sunday School - youtube\n7.30pm - Midweek Meeting - youtube\nFRIDAY / 28\nSATURDAY / 29\nLORD'S DAY / 30\nIn memory of Morwen Higham - Robert Dickie https://t.co/OjTjIePFGk via @YouTube - 7 days ago\nFuneral of Morwen Higham - Philippians 1v21 Malcolm Watts 19 Jan 22 10:3... https://t.co/90xx3jWI93 via @YouTube - 7 days ago\nCW Retreat 2022: The Application of Redemption - 1 Pet 2 v 9-12 - Jonath... https://t.co/jJQoUdWzwU via @YouTube - 4 weeks ago\n2022 timetable https://t.co/x6gb2r1f81 - 1 month ago\nCreation Lectures with Prof. Andy MacIntosh https://t.co/zxS6AeM4Ny via @YouTube https://t.co/iZZqBpdqXT - 6 months ago\nAndy McIntosh lectures at Salisbury Reformed Seminary on Saturday 24 July and held at Emmanuel Church - all are wel… https://t.co/jgIyyBoeU3 - 7 months ago\nLlawenydd - Alun Higham https://t.co/0mNN8dlr4x https://t.co/sO39od8eIb - 4 days ago\nIachawdwriaeth yr Arglwydd - Alun Higham https://t.co/b1fpj7G6Kj https://t.co/hpzukvyQxX - 2 weeks ago


Cynhaliwyd picnic haf rhanbarthol i ffoaduriaid Syriaidd yng Ngwersyll yr Urdd, Llangrannog yn ddiweddar.\nCafodd y picnic ei fwynhau gan 200 o ffoaduriaid o Syria sydd wedi dod i fyw yng Ngheredigion, Sir Benfro, Powys a Sir Gaerfyrddin.\nRoedd yn gyfle i blant a theuluoedd sydd wedi ymgartrefu’n lleol gwrdd ag eraill sydd wedi cael profiadau tebyg. Treuliodd y plant a’r rhieni y diwrnod yn cymdeithasu a chawsant gyfle i roi cynnig ar lawer o’r gweithgareddau ar y safle, gan gynnwys beicio cwad, go-karts, rhaffau uchel a thrampolîn.\nYn 2015 dywedodd Llywodraeth y DU y byddai'n adleoli 20,000 o ffoaduriaid o Syria o’r rhyfel Syriaidd yn y DU erbyn mis Mai 2020. Mae cynghorau Ceredigion, Powys, Sir Benfro a Sir Gaerfyrddin yn cymryd rhan yn y rhaglen ailsefydlu ffoaduriaid mewn cydweithrediad â llawer o awdurdodau lleol eraill ledled y DU.\nMynychodd Cadeirydd Cyngor Sir Ceredigion, y Cynghorydd Peter Davies, y digwyddiad i groesawu’r ffoaduriaid i Langrannog. Dywedodd: “Roeddwn wrth fy modd i gael croesawu nifer o deuluoedd o ffoaduriaid Syriaidd i Langrannog a Cheredigion. Roedd hi wedi fy nhrawi, er gwaethaf erchyllterau’r rhyfel Syriaidd, fod Ceredigion a chynghorau eraill wedi gallu helpu rhai teuluoedd i gyrraedd diogelwch. Roedd hi’n galonogol iawn gweld cymaint o deuluoedd yn mwynhau diwrnod hyfryd ar arfordir Cymru pan allai eu sefyllfa fod wedi bod mor wahanol.”\nCyfarfu'r Cynghorydd Davies â bachgen o'r enw Hamza yn gwisgo cit Dinas Abertawe. Fel ffan frwd o’r Elyrch, roedd Cynghorydd Davies wrth ei fodd i ddysgu bod Hamza hefyd yn gefnogwr brwd o’r Elyrch.\nFe barhaodd y Cynghorydd Davies: “Er ein bod yn dod o wahanol wledydd a diwylliannau, fe wnaethon ni fwynhau cwmni ein gilydd. Mae gan bawb ohonom ddynoliaeth gyffredin gref. Roeddwn i wrth fy modd i wneud ffrind newydd ar y d iwrnod hefyd. Er mod i erioed wedi cwrdd â Hamza na’i ffrindiau o’r blaen, roedd gennym dir cyffredin hawdd wrth gefnogi’r Elyrch. Mae pethau fel hyn yn bwysicach nag unrhyw wahaniaethau.”\nDiwrnod i gymysgu\nY Cynghorydd Ellen ap Gwynn yw Arweinydd Cyngor Sir Ceredigion ac mae’n Gadeirydd Grŵp Ailsefydlu Ffoaduriaid Ceredigion. Dywedodd: “Rwy'n falch iawn eu bod i gyd wedi cael diwrnod difyr a'u bod wedi cael cyfle i gwrdd â chymysgu â phobl eraill sydd wedi bod trwy galedi tebyg cyn dod i Gymru. Rwy'n siŵr bod gwersyll yr Urdd yn Llangrannog yn lleoliad gwych ar gyfer diwrnod allan hwyliog i'r plant.”\n2019 yw'r drydedd flwyddyn y mae'r pedair sir yn rhanbarth Cymru wedi dod ynghyd ar gyfer digwyddiad ffoaduriaid yn yr haf. Yn 2017, cynhaliodd Powys ffoaduriaid am ddiwrnod o hwyl ar faes Sioe Frenhinol Cymru. Yn 2018 buont yng Nghlwb Rygbi Llanymddyfri.\non 15/11/2019 - 10:54 pm\nRhwystrau i ofal iechyd i gymunedau byddar yng Nghymru, yn ôl adroddiad\non 13/01/2020 - 03:35 pm


Teiars Huw Lewis\nRydym yn fusnes lleol sy'n cynnig gwasanaeth ‘galw i mewn‘, gwasanaeth 'galw heibio' a gwasanaeth ‘cadw lle’ ar y we. Fydd ddim angen i chi dalu ar-lein wrth gadw lle ar-lein, gallwch gadw eich lle a dewis dyddiad i ddod i mewn i osod eich teiars a thalu yn y ffordd arferol.\nMae Teiars Huw Lewis yn ganolfan cyflenwi a gosod teiars lleol yn gwasanaethu ABERYSTWYTH, LLANBEDR PONT STEFFAN a MACHYNLLETH a'r ardaloedd cyfagos. Rydym yn cynnig gwasanaeth personol ynghyd â gwybodaeth leol a dewis gwych o deiars i siwtio pob poced a cherbyd. Rydym hefyd yn falch iawn o fod yn Ganolfan Michelin ardystiedig.\nYnghyd â theiars rydym hefyd yn cynnig gwasanaeth cydbwyso ac alinio olwynion ynghyd â chyflenwi a gosod batris, brêcs a'r holl ddarnau angenrheidiol sy'n ofynnol i gadw'ch car mewn cyflwr diogel ac addas i'r ffordd fawr.\nGallwch ddefnyddio'r wefan hon i archebu eich teiars neu gallwch alw i mewn i'n gweld os nad ydych chi'n siŵr beth ydych chi eisiau ac angen cyngor.\n© 2022 Huw Lewis. Cedwir pob hawl. Adeiladwyd gan LesniakSwann.com


Jonathan Edwards MPDogfen PAC yn datgelu ymrwymiad y Toriaid-Dem Rhyddion i ddiweddu cymorthdaliadau yng Nghymru\nDogfen PAC yn datgelu ymrwymiad y Toriaid-Dem Rhyddion i ddiweddu cymorthdaliadau yng Nghymru\nThu. February 10, 2011\nYmatebion i’r ymgynghori yn gwrthddweud honiadau’r Gweinidog\nCyhuddwyd clymblaid y Torïaid – Dem Rhyddion yn San Steffan o gamarwain cymunedau amaethyddol dros eu cynigion am ddyfodol taliadau uniongyrchol PAC. Dywedodd Gweinidog Amaeth Torïaidd y DG Jim Paice AS wrth Undeb Amaethwyr Cymru mai ‘ffwlbri llwyr’ oedd dweud fod llywodraeth San Steffan eisiau gweld gostyngiad a dileu taliadau PAC i ffermwyr yng Nghymru. Fodd bynnag, dengys ymateb llywodraeth y DG i’r ymgynghoriad ar PAC eu bod yn mynd ati i lobio am derfyn i gymorthdaliadau i ffermwyr yng Nghymru.\nMae’r ddogfen a gafwyd gan Blaid Cymru wedi datgelu honiadau Jim Paice fel rhai camarweiniol, gan ddangos yn glir fod llywodraeth y DG wedi argymell gostyngiad, ac yn y pen draw, diwedd ar daliadau PAC yng Nghymru.\nMae Nerys Evans AC, ymgeisydd Plaid Cymru dros Orllewin Caerfyrddin a De Penfro, wedi galw ar i lywodraeth y DG ymddiheuro am gamarwain undebau a ffermwyr yng Nghymru, a thynnu’n ôl eu hymrwymiad i lethu cymunedau gwledig trwy gefnogi diwedd taliadau PAC.\nMeddai Nerys Evans AC:\n“Wedi gweld cyflwyniad y Toriaid-Dem Rhyddion i’r ymgynghoriad ar ddyfodol taliadau PAC, sydd yn amlygu’n blaen eu hymrwymiad i ostwng ac yn y diwedd ddileu cymhorthdal i ffermwyr yng Nghymru, rwy’n rhyfeddu bod Gweinidogion y DG wedi bod yn hawlio i’r gwrthwyneb wrth drafod gyda’r undebau.”\n“Rwy’n gwybod fod ein Gweinidog Materion Gwledig, Elin Jones AC, wedi cymryd agwedd wahanol ac wedi bod yn llafar iawn nid yn unig am werth taliadau PAC i ffermwyr Cymru, ond hefyd am yr angen iddynt barhau.”\n“Mae’r Blaid mewn llywodraeth wedi bod yn gadarn yn ein hymrwymiad i sefyll dros gymunedau gwledig. Yn anffodus, gan y Gweinidogion Torïaidd a Dem Rhyddfrydol y gair olaf ar lefel y DG, a thra’u bod hwy wedi bod yn dweud wrth yr undebau a’r ffermwyr yng Nghymru eu bod ar eu hochr, tydyn nhw ddim wedi celu eu hymrwymiad i weld diwedd ar daliadau PAC mewn trafodaethau gyda’r UE.”\nYchwanegodd Rhodri Glyn Thomas AC, Cadeirydd Is-Bwyllgor Gwledig y Cynulliad:\n“Does fawr ddim amheuaeth fod ASau’r Torïaid a’r Dem Rhyddion wedi ymrwymo i ddiweddu taliadau uniongyrchol PAC i ffermwyr Cymru wrth archwilio cynnwys eu hymateb i’r UE. Mae’n agwedd naïf a chibddall fyddai’n cael effaith ddychrynllyd ar gymunedau gwledig yng Nghymru.”\n“Rwy’n siŵr y bydd ffermwyr ledled Cymru yn rhannu fy mhryder, nid yn unig fod clymblaid y Toriaid-Dem Rhyddion yn ceisio dileu eu cymorth, ond maent wedi methu â bod yn agored am y cynnig hwnnw. Bydd cefnogaeth llywodraeth San Steffan i ostwng ac yn y pen draw, ddileu taliadau PAC, yn cael oblygiadau dychrynllyd i gymunedau gwledig.”\n1. Medrwch gael copi llawn o ymateb llywodraeth y DG i’r ymgynghori ar daliadau PAC trwy ddilyn y ddolen isod:\n2. Dywed paragraff 8 y ddogfen:\n“Mae’r DG felly eisiau gweld PAC yn y dyfodol ar well mesurau Piler 2, gan gyflwyno lles amgylcheddol i’r cyhoedd. Mae angen i Biler 1 ddod yn fesur trosiannol, wrth i arfau i annog cystadleuaeth a lleihau dibyniaeth ffermwyr ar gymorthdaliadau gael eu cyflwyno a dod i rym.”\n3. Dywed paragraff 9 y ddogfen:\n“Mae’r DG felly yn gweld prif flaenoriaethau diwygio PAC fel a ganlyn: – Cyllideb PAC sydd wedi lleihau yn sylweddol ac ail-ganolbwyntio gan roi gwell gwerth am arian”\n“Dylid gwella mesurau sydd yn gwella cystadleuaeth a lleihau dibyniaeth ar gymorthdaliadau.”\n4. Dywed paragraff 10 y ddogfen:\n“Dylai Dewis 3 roi mwy o bwyslais ar yr her yn y tymor byr a thrwy hynny fesurau ategol fyddai’n symbylu gwelliant tymor-hir yn natur sylfaenol gystadleuol amaeth yr UE fel y gall ffynnu yn well mewn dyfodol heb gymhorthdal.”


Ceisiadau i ffilmio, tynnu ffotograffau, darlledu a recordio\nCaniateir ffilmio, ffotograffiaeth, darlledu byw a recordio ar ystâd y Senedd lle bo hynny’n bosibl.\nSerch hynny, cyn gwneud cais am ganiatâd, mae yna feini prawf y dylid eu hystyried ymlaen llaw.\nNi fydd y Senedd nac ystâd y Senedd yn cael ei defnyddio ar gyfer hysbysebu cynnyrch na chymeradwyo masnachol.\nNi fydd y Senedd nac ystâd y Senedd ychwaith yn cael eu defnyddio ar gyfer ffilmio, recordio na darlledu cynnwys o natur anaddas, treisgar neu gynnwys amhriodol arall.\nNi ddylai ceisiadau effeithio ar Fusnes y Senedd, hynny yw effeithio ar gyfarfodydd llawn neu gyfarfodydd pwyllgor. Lle bo modd, gellir gwneud trefniadau i ffilmio, darlledu neu recordio ar ddiwrnodau pan na chynhelir busnes.\nMae ystâd y Senedd ar agor i'r cyhoedd ac, o'r herwydd, efallai y bydd digwyddiadau eraill yn cael eu cynnal ar yr un pryd. Ni fyddem yn symud nac yn gohirio’r digwyddiadau hyn, a gall llawer o bobl fod yn bresennol yn rhai ohonynt a gallent ddefnyddio systemau uchelseinydd neu offer fideo.\nByddai unrhyw gais yn cael ei archwilio i weld sut mae'n cynnwys gwaith y Senedd, neu'n arddangos ystâd y Senedd.\nByddai unrhyw gais hefyd yn cael ei archwilio o safbwynt logistaidd; p'un a yw’n cynnwys llawer o bobl, offer, cerbydau ar y safle, neu gefnlenni a phropiau.\nByddai unrhyw gais yn cael ei ystyried o ran goblygiadau diogelwch posibl, gan gynnwys y gofyniad i ddarparu staff ychwanegol (y cwmni sy'n gwneud y cais fyddai’n talu am y gost honno), neu chwiliadau o gynwysyddion, offer a cherbydau gan yr heddlu (y cwmni sy'n gwneud y cais fyddai’n talu am y gost).\nByddai'n ofynnol i gynyrchiadau mawr e.e. cynyrchiadau drama, ffilmiau nodwedd neu drafodaethau panel gyda chynulleidfa stiwdio, gyflwyno asesiadau risg llawn a darparu tystiolaeth o yswiriant atebolrwydd cyhoeddus. Efallai y bydd angen gwneud rhagarchwiliad o’r safle i drafod y gofynion gyda staff Comisiwn y Senedd.\nMae rhagor o gyngor, gan gynnwys lleoliadau posibl ar ystâd y Senedd, capasiti ac argaeledd, ar gael gan dîm newyddion y Senedd.\nI wneud cais ffilmio, ffotograffiaeth, darlledu byw neu recordio, llenwch ein ffurflen ar-lein, gan roi cymaint o fanylion ag sy’n bosibl.\nCeisiadau lluniau a fideo\nMae gan dîm newyddion y Senedd lyfrgell o fideos a delweddau stoc sydd ar gael i’w defnyddio gan y cyfryngau.\nFideos a lluniau o gyfarfodydd y Senedd yn y Siambr\nFideos a lluniau o gyfarfodydd Pwyllgorau’r Senedd\nFideos a lluniau o ddigwyddiadau cyhoeddus mawr ar ystâd y Senedd\nLluniau proffil pob Aelod o'r Senedd\nI gael rhagor o wybodaeth, neu i drafod ceisiadau penodol, cysylltwch â thîm newyddion y Senedd.


Miloedd o Fyfyrwyr Newydd yn Dychwelyd i Normal Newydd - Grwp Llandrillo Menai\nMiloedd o Fyfyrwyr Newydd yn Dychwelyd i Normal Newydd\nYn ystod y bythefnos ddiwethaf, daeth miloedd o fyfyrwyr o ddeuddeg campws Grŵp Llandrillo Menai yn ôl i'w hystafelloedd dosbarth, wedi misoedd o ynysu yn ystod y cyfnod clo.\nMae staff wedi sylwi ar "nodyn o optimistiaeth" gan ddysgwyr, wrth iddynt addasu i'r "normal newydd" a dod o hyd i ffordd o gwmpas y systemau un-ffordd. Mae eu cydymffurfiad gyda mesurau pellhau cymdeithasol a gorchuddion wyneb wedi bod yn drawiadol iawn.\nMae dechrau'r flwyddyn academaidd newydd yn Grwp Llandrillo Menai fel arfer yn gweld recriwtiaid newydd yn mwynhau Ffair y Glas ymhob campws, lle maent yn cyfarfod gyda staff a myfyrwyr eraill, ac yn siarad gyda chynrychiolwyr o fusnesau lleol a chenedlaethol, clybiau ac elusennau hefyd wrth law i wneud yn siŵr bod y myfyrwyr newydd yn gallu gwneud y gorau o'u cyfleoedd yn y coleg.\nOherwydd amgylchiadau cyfredol, nid oedd hyn yn bosib. Ond ni chollodd carfan eleni allan ar y strafagansa flynyddol, gan i grŵp y coleg drefnu llond gwlad o Ffeiriau Glas rhithwir.\nDrwy gydol yr argyfwng Coronafeirws, mae Grŵp Llandrillo Menai wedi blaenoriaethu lles staff a myfyrwyr. Mae'r sefydliad wedi magu hyder o'u profiad o agor yn rhannol yn ystod y pandemig, ond mae'n cynllunio ar gyfer y cyfnod nesaf yn ofalus, gan gydnabod mai dyma fydd agwedd fwyaf heriol y strategaeth dychwelyd i'r gwaith.\nYn dilyn canllawiau Llywodraeth Cymru, mae'r Grŵp wedi gweithio'n galed dros gyfnod yr haf i sefydlu a gweithredu nifer o fesurau sydd wedi eu cynllunio i gadw pawb yn ddiogel, ac i sicrhau ei fod yn gweithredu fel sefydliad "diogel rhag Covid" yn y misoedd i ddod Mae hyn yn cynnwys systemau unffordd ledled y campysau; Offer Diogelu Personol ar gyfer staff a myfyrwyr; creu grwpiau cyswllt neu "swigod"; mesurau hylendid a glanhau.\nMeddai Dafydd Evans, Prif Weithredwr Grŵp Llandrillo Menai:\nMae dechrau'r flwyddyn academaidd newydd wedi bod mor ddiarth i ni a diwedd y flwyddyn ddiwethaf, ond mae ein hymrwymiad i ddarparu profiad cadarnhaol i'n dysgwyr sydd yn eu galluogi i ennill y sgiliau sydd eu hangen arnynt i gyflawni eu potensial yn parhau i fod yn greiddiol i'n gwaith.\nPan ofynnwyd iddi am ei dychweliad i Goleg Menai, dywedodd y darlithydd Seicoleg a'r Cydlynydd Lefel A Viv Hoyland,\nBu ymgyfarwyddo gyda'r systemau newydd a chwblhau'r holl waith papur ar-lein yn heriol, ond bu pob tiwtor yn gweithio'n galed i wneud yn siwr fod ein holl fyfyrwyr Lefel A yn cael profiad cadarnhaol. Ar nodyn personol, mae'n teimlo'n dda i fod nôl, ac rwyf wir yn edrych ymlaen i weld fy myfyrwyr ail-flwyddyn eto a chyfarfod ein dysgwyr newydd.\nDywedodd y darlithydd Saesneg a'r cydlynydd TGAU Alison Doran,\nMae yn sicr yn dipyn o sioc diwylliannol i ymgyfarwyddo gyda'r normal newydd! Mae cyfarfod y grwp AS ar gyfer sesiwn cynefino eleni, wedi bod, yn ei hun, yn eithaf her gan ein bod fel arfer yn eu cyfarfod wyneb yn wyneb - gwnaed hynny i gyd ar-lein eleni, wrth gwrs.\nRwy'n edrych ymlaen at groesawu fy myfyrwyr AS newydd yn yr ystafell ddosbarth a'u cael yn ôl i fwrlwm addysg. Bu'n amser hir ers iddynt gael unrhyw fewnbwn addysgol iawn, felly rwyf wedi addasu fy hanner tymor cyntaf i geisio gloywi eu gwybodaeth a'u sgiliau. Rwy'n edrych ymlaen hefyd at weld fy ngrwp A2 eto - rwyf wedi bod mewn cyswllt gyda nhw drwy gydol y cyfnod clo, felly rwy'n obeithiol y byddant yn ei chael yn eithaf hawdd mynd yn ôl iddi.\nGan edrych ymlaen, ychwanegodd Alison,\nAr gefn fy meddwl mae'r posibilrwydd go iawn y gallwn, ar ryw adeg, orfod cymryd dull gwahanol a symud i beth dysgu o bell. Dros yr haf, mae'r rhan fwyaf ohonom wedi bod yn datblygu cynlluniau wrth gefn ar gyfer hyn, fel nad oes yn rhaid i ni gael cyfnodau o darfu difrifol i'r cynllun dysgu.\nFodd bynnag, bydd TGAU yn cael ei ddysgu yn gyfangwbl ar-lein, o leiaf am y tymor cyntaf. Rydym wedi cael llawer o ddatblygiad proffesiynol dros yr haf i'n cyflwyno i wahanol ddulliau o addysgu ar-lein, ond nid ydym eto wedi cael cyfle i'w roi ar waith. Byddwn yn dysgu'n barhaus, ond fedrwch chi ddim aros yn llonydd yn y gêm hon, a gobeithio bydd newid cadarnhaol i'r ffordd a feddyliwn am gwricwlwm, dysgu ac addysgu yn dod o ganlyniad.\nDywedodd Llywydd Undeb y Myfyrwyr AU William Jones, sydd yn astudio BA (Anrhydedd) mewn Rheoli Twristiaeth eleni:\nMae'n bryd dechrau blwyddyn academaidd newydd gyffrous ar ôl amser diogel a phleserus i ffwrdd gyda theulu agos dros wyliau'r haf. Edrychaf ymlaen yn bennaf i ryngweithio gyda myfyrwyr eraill gan rannu fy mrwdfrydedd a fy niddordebau ar y ffordd, ond rwyf hefyd yn teimlo'n gyffrous iawn ynglŷn â mynychu darlithoedd ar-lein wyneb yn wyneb a rhithwir a fydd yn lles i mi o ran fy llwybr gyrfaol i'r dyfodol. Er mod i'n cwyno am y dosbarthiadau 9 y bore hynny a'r llwyth gwaith gormodol, mae dysgu yn brofiad pleserus yn ei rinwedd ei hun.\nRoedd Llywydd Undeb y Myfyrwyr Coleg Menai Sam Lewis, sy'n astudio Peirianneg Fecanyddol Lefel 3 ac hefyd AS mewn Seicoleg, yn cytuno:\nMae cyflymdra bywyd yn wahanol i'r hyn rydym wedi arfer ag ef gyda rheolau newydd oherwydd y pandemig, ond ryw'n teimlo'n gyffrous i fod yn ôl yn ei chanol hi. Dwi'n edrych ymlaen at fedru gweld fy ffrindiau eto mewn amgylchedd wedi ei reoli. Rwyf wedi colli'r amser a dreuliwyd gyda ffrindiau, yn astudio gyda'n gilydd neu wneud gwaith cartref yn ystod y cyfnodau o hunan-astudio.\nMae cannoedd o bobl ifanc eisoes wedi cofrestru ar gyrsiau ar draws deuddeg campws y Grŵp, gyda nifer o gyrsiau yn llawn i'r ymylon. Fodd bynnag, mae ychydig o lefydd yn dal ar gael ar rai cyrsiau, felly gall fod o hyd yn bosib i ddod o hyd i gwrs sydd yn iawn ar eich cyfer chi.\nOs ydych angen mwy o wybodaeth ar unrhyw rai o gyrsiau Grŵp Llandrillo Menai, ymwelwch ag adran gyrsiau y wefan ar www.gllm.ac.uk neu cysylltwch â'r llinell gyngor ar gyrsiau ar 01248 383333 yn achos Coleg Menai, 01492 542338 yn achos Coleg Llandrillo a 01758 701385 yn achos Coleg Meirion-Dwyfor.\nSut gall eich busnes chi elwa o'r Cynll... »\nColeg Llandrillo yn ennill gwobr Grads in G... »\nDathlu 40 mlynedd o gwrs Celf a Dylunio pob... »\nO'r Cae Rygbi i Radd Meistr mewn Cysyll... »